**PSY525 Psychologie leadershipu**

**CHARAKTERISTIKA LEADRA**

|  |  |
| --- | --- |
| PRACOVIŠTĚ | Katedra psychologie, Fakulta sociálních studií |
| PŘEDMĚT | PSY525 Psychologie leadershipu |
| TYP STUDIA | magisterské studium |
| AUTOŘI | Hana Psotková, 414636; Tatiana Rumanovská, 463825 |

**Jorge Mario Bergoglio alebo František, 226. pápež Katolíckej Cirkvi**

Františka vidíme ako prototypického lídra z teórie sociálnej identity. Snaží sa napĺňať kresťanské ideály chudoby (odmietol luxusnú rezidenciu, nosí jednoduché rúcho, chodí MHD miesto limuzíny, kupuje topánky sám v obchode), pokory a modlitby (neplánovane sa zastavuje, kľakne, modlí sa) i kresťanskej lásky (myslí na núdznych, navštevuje chorých a postihnutých, krajiny postihnuté konfliktom, prírodnou katastrofou) (Hogg, 2001). Vo vzťahu pápež-veriaci sa prezentuje ako rovnako omylný smrteľník – hriešnik. Proklamuje členstvo v skupine bežných ľudí, ktorým je vzorom (Steffens et al., 2014). Demonštruje to výrokom „Kto som ja, aby som súdil?“ a prosbami o modlitby, lebo aj on potrebuje pomoc.

Môžeme ho označiť za charizmatického lídra. Nasledovníci veria, že je Bohom vyvolený zástupca – musí mať teda výnimočné vlastnosti, požehnanie a poverenie. Prezentáciou seba ako nedokonalého sa zároveň pripodobňuje nasledovníkom, čo je základ pre vzájomné puto a emocionálnu identifikáciu s lídrom (Yagil, 1998). Ponúka atraktívnu víziu Cirkvi ako radostnej, milujúcej, otvorenej všetkým a sám ju napĺňa. Zdôrazňuje, že každý je povolaný a dokáže konať dobro (i keď v malom) – podporuje self-esteem a pocit kompetencie, zmocňuje nasledovníkov (Yagil, 1998). Spomenuté môžeme označiť i za idealizovaný vplyv a inšpirujúcu motiváciu transformačného lídra (Bass, 1990). Presadzuje zodpovedné, racionálne a mierové riešenie problémov (vojny, hlad, zblíženie veriacich rôznych náboženstiev), čím intelektuálne stimuluje (Bass, 1990). Nabáda k prihliadaniu na osobné dôvody, pozadie hriechu – individuálnemu prístupu (homosexuáli, rozvedení a sviatosti) (Bass, 1990). Ukazuje ho i návštevami chudobných častí rodného mesta, spovedá bežných veriacich, zastavuje sa a individuálne žehná, berie na ruky deti.

# Použitá literatúra

Bass, B. M. (1990). From transactional to transformational leadership: learning to share the vision. *Organizational Dynamics, 18*(3), 19-31.

Hogg, M. A. (2001). A social identity theory of leadership. *Personality and Social Psychology Review, 5*(3), 184-200.

Steffens, N. K., Haslam, S. A., Reicher, S. D., Platow, M. J., Fransen, K., Yang, J., ... & Boen, F. (2014). Leadership as social identity management: Introducing the Identity Leadership Inventory (ILI) to assess and validate a four-dimensional model. *The Leadership Quarterly, 25*(5), 1001-1024.

Yagil, D. (1998). Charismatic leadership and organizational hierarchy: Attribution of charisma to close and distant leaders. *Leadership Quarterly, 9*(2), 161 – 176.